ET Euroopa Liidu Teataja C 147/21

Ärakuulamise eest vastutava ametniku lõpparuanne menetluse kohta juhtumis COMP/F-1/38.338 – Pudukaupade nõelad

(koostatud vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklile 15 – EÜT L 162, 19.6.2001, lk 21)

2009/C 147/14

Otsuse eelnõu põhjal võib teha järgmisi tähelepanekuid:

Käesoleva juhtumi aluseks on ettevõtja Entaco Ltd esindaja esitatud teave ja komisjoni 7. ja 8. novembril 2001. aastal nõukogu määruse nr 17 (1) artikli 14 lõike 3 kohaselt mitme ühenduse pudukaupade tootja ning Saksamaa kinniste valmistamise seadmete tootjate ühingu VBT valdustes läbiviidud uurimine. Kõnealuste uurimiste ja neile järgnenud määruse nr 17 artikli 11 kohaste järelpärimistega tuvastas komisjon dokumenteeritud tõendeid, mis näitasid, et järgmised ettevõtjad on kokkulepete sõlmimise ja kooskõlastatud tegevuse kaudu rikkunud EÜ asutamislepingu artikli 81 lõiget 1:

William Prym GmbH & Co. KG ja Prym Consumer GmbH & Co. KG (edaspidi „Prym”), Coats plc (praegu: Coats Holdings Ltd) ja J & P Coats Ltd (edaspidi „Coats”), Entaco Group Ltd ja Entaco Ltd. (edaspidi „Entaco”).

15. märtsil 2004 saatis komisjon ettevõtjatele Prym, Entaco ja Coats vastavalt määruse (EÜ) nr 2842/98 (2) artiklile 2 vastuväited, mille Entaco sai kätte 16. märtsil 2004 ning Coats ja Prym 17. märtsil 2004. Vastuväitele vastamise tähtaeg oli 13. mai 2004. Ettevõtjate Coats ja Prym puhul pikendati kõnealust tähtaega 28. maini 2004.

Ettevõtja Entaco vastus laekus 5. mail 2004. Ettevõtjate Coats ja Prym vastused laekusid 28. mail 2004.

Juurdepääs toimikule tagati pooltele saadetud CD-ROMiga, mis sisaldas dokumente komisjoni toimikust. Pooled said selle kätte 26. märtsil 2004.

13 aprilli ja 5. mai 2004. aasta kirjas taotles Coats juurdepääsu täiendavale teabele komisjoni toimikus, kinnitades, et mõned hilisemad ettevõtja Prym ja tootjate ühingu VBT valdustes läbiviidud uurimiste käigus tehtud dokumentide koopiad võivad osutuda asjakohaseks ettevõtja Coats kaitse huvides. Lisaks kritiseeris Coats asjaolu, et mõned vastuväite lõigud on jäänud muutmata, kuigi ettevõtja on osutanud asjakohastele dokumentidele.

3 ja 7. mai 2004. aasta kirjades nõustusin, et peaaegu kõik dokumendid, millest ettevõtja Prym valdustes on koopiad tehtud ning mille mittekonfidentsiaalsusega on ettevõtja Prym senini nõus olnud, tuleks edastada ettevõtjale Coats. Samuti lubasin peaaegu kõigi ettevõtja Coats taotluses osutatud lõikude muutmist. Sellega seoses andis komisjoni asjaomane talitus peatselt juurdepääsu kõnealusele täiendavale teabele.

Vaatamata sellele võtsin seoses VBT valdustes tehtud dokumentide koopiatega seisukoha, et nende avalikustamise põhjendamiseks puudus piisav seos käesoleva juhtumiga ja seega ettevõtja Coats taotlust selles osas ei rahuldanud. Ettevõtja Coats vastuväiteid ei esitanud.

Poolte suulise ärakuulamise taotluse alusel toimus suuline ärakuulamine 18. juunil 2004.

Pärast suulist ärakuulamist esitati pooltele teiste poolte vastuste mittekonfidentsiaalne versioon. Kõiki pooli teavitati sellest, et vastused võivad sisaldada uusi tõendeid seoses komisjoni vastuväidetes esitatud väidetega. Pooltele anti neli nädalat alates vastuste kättesaamisest täiendavate märkuste esitamiseks.

28 juulil esitas Coats täiendavad dokumendid vastusena mitmele küsimusele, mis suulisel ärakuulamisel tõstatati või mida arutati. Sama tegi ka ettevõtja Prym 30. juulil 2004.

19. augustil 2004 saatis Coats komisjonile märgukirja, milles võeti kokku põhilised vastuväited komisjoni algatatud juhtumi suhtes.

Komisjonile esitatud otsuse eelnõu sisaldab ainult selliseid vastuväiteid, mille kohta pooltel oli võimalus oma seisukoht esitada.

Eelnevat silmas pidades leian, et poolte õigust anda selgitusi on antud juhtumi puhul täielikult arvestatud.

Brüssel, 19. oktoober 2004 Karen WILLIAMS

(1) Nõukogu 6. veebruari 1962. aasta määrus nr 17, esimene määrus asutamislepingu artiklite 85 ja 86 rakendamise kohta (EÜT 13, 21.2.1962, lk 204).

(2) Komisjoni 22. detsembri 1998. aasta määrus (EÜ) nr 2842/98, poolte ärakuulamise kohta teatavates EÜ asutamislepingu artiklite 85 ja 86 alusel algatatud menetlustes (EÜT L 354, 30.12.1998, lk 18).